Jabarkan Kemaraan Rom dari Perang Hamba Pertama dalam bahasa melayu

Pada tahun 133 SM, pemberontakan di Sicily masih lagi berlangsung. Jumlah bilangan hamba ini terus berkembang sehingga mencecah 60,000 orang. Mereka kini telah pun menguasai hampir semua kota penting di pulau dan bahkan mengeluarkan syiling mereka sendiri. Kemudian, Rom barulah mengambil keputusan untuk menggunakan ketenteraan yang diketuai oleh konsul Lucius Piso. Di bawah pimpinannya, Rom berjaya melakukan penguasaannya yang pertama selepas mereka menawan kota Morgantina. Tentera Rom membunuh 8,000 orang hamba dalam pertempuran itu dan menyalib tahanan perang dengan serta-merta. Peristiwa ini telah menandakan titik pusingan yang memihak kepada tuah Rom.

Pada tahun berikutnya, konsul yang lain bernama Publius Rupilius juga telah dihantar ke pulau Sicily. Rupilius memulakan kempen yang tiada belas kasihan untuk memadamkan pemberontakan. Pertama sekali, beliau telah mengepung kota Tauromenium dan memaksa pemberontak yang berada di dalam kota menggunakan satu-satunya jalan terakhir iaitu menjadi kanibal. Akhirnya, seorang hamba yang bernama Sarapion bertindak mengkhianati pemberontak yang lain dengan membuka pintu gerbang kota untuk tentera Rom. Rom terus menawan kota itu manakala hamba yang berada dalam kelaparan hanya memberikan sedikit tentangan. Rupilius mengarahkan semua pemberontak itu digulung, diseksa dan kemudian dicampak ke cenuram.

Berikutan itu, beliau berarak menuju ke ibu kota de facto milik pemberontak iaitu Enna. Rupilius sekali lagi bertindak mengepung kota itu yang menempatkan Cleon. Cleon sedar bahawa nasib yang akan menimpanya sama seperti kejadian yang berlaku di Tauromenium. Jadi, Cleon memutuskan untuk berperang di luar kota dengan membawa hati yang rela untuk terkorban di medan perang daripada mati kelaparan di dalam tembok kota. Beliau bertempur dengan penuh berani tetapi akhirnya terkorban. Jasadnya telah dibawa oleh Rupilius untuk ditunjukkan kepada pemberontak yang masih mempertahankan kota itu. Semangat juang pemberontak itu terus menjadi lemah sebaik melihat jasad pemimpin mereka yang telah mati. Sekali lagi, tentera Rom dapat menguasai kota Enna kerana pengkhianatan daripada pemberontak.

Eunus tidak memunculkan diri semasa pengepungan kota Enna. Namun setelah beliau mendengar berita kematian jeneralnya dan kejatuhan kota Enna, beliau segera melarikan diri bersama 1,000 orang pengikutnya ke kawasan pergunungan. Pada masa ini, hamba-hamba merasakan mereka akan menghampiri kekalahan. Taktik Rupilius yang kejam berhasil melumpuhkan semangat juang pemberontak. Pengikut-pengikut yang masih setia kepada Eunus tahu bahawa Rupilius akan meletakkan mereka sebagai sasaran yang seterusnya. Daripada berdepan dengan hukuman kejam Rupilius, hamba itu sebaliknya mengambil keputusan untuk memancung kepala mereka antara satu sama lain berbanding dibawa hidup-hidup. Semasa Rupilius tiba di kawasan pergunungan, beliau menemui Eunus bersama pengikutnya sedang bersembunyi di dalam gua. Pemimpin hamba itu kemudiannya diheret sebelum dipenjarakan. Walaupun Rom ada merancang untuk menyeksa dan menghukum Eunus sama seperti hukuman yang dikenakan ke atas hamba yang lain, Eunus meninggal dahulu di dalam penjara akibat sakit.

Pada tahun 131 SM, Rupilius meninggalkan Sicily dan tentera-tentera yang terpilih ditugaskan untuk menamatkan sisa-sisa pemberontakan. Selepas kematian Cleon dan Eunus, Perang Hamba Pertama akhirnya tamat. Secara keseluruhannya, peperangan ini telah merugikan Rom apabila menanggung angka korban tentera sebanyak 20,000 orang bersama dengan bilangan orang awam yang terkorban yang tidak diketahui. Sehingga titik ini, peristiwa ini merupakan pemberontakan hamba yang pertama dihadapi oleh Rom sebelum pemberontakan-pemberontakan lain datang menyusul.